Í síðustu viku var gengið frá ráðningu þjálfara meistaraflokka Skallagríms í körfubolta fyrir komandi tímabil . Finnur Jónsson , sem þjálfaði kvennaliðið síðasta vetur , mun þjálfa konurnar áfram auk þess að verða yfirþjálfari yngri flokka og sinna verkefnisstjórnun í hlutastarfi fyrir körfuknattleiksdeildina . Pálmi Sævarsson var ráðinn þjálfari meistaraflokks karla og tekur við því starfi af Konrad Tota sem þjálfaði síðasta vetur . Báðir eru Finnur og Pálmi fyrrum leikmenn Skallagríms . Pálmi Blængsson var endurkjörinn formaður körfuknattleiksdeildar nú í vor sem og stjórnin , nema tveir meðstjórnendur , en fækkað var í stjórninni úr sjö í fimm . Pálmi segir að fyrsta verkefni þjálfaranna verði að kanna leikmannamálin , en báðir léku meistaraflokkarnir í 1. deild á liðnu Íslandsmóti og voru skipaðir ungu og efnilegu körfuboltafólki . Talsvert var um stúdentsefni í liðunum og ljóst að margt af körfuboltafólkinu hyggur á háskólanám í haust og því spurning hvernig það fer saman við að spila körfubolta með Skallagrími í Borgarnesi .